Maisemapylväs

Maisemapylväitä Suomessa

Suomessa maisemapylväitä on rakennettu vuodesta 1995 lähtien. Pylväät on sijoitettu sellaisiin sähköverkon kohtiin, joissa pylvään ulkonäköllä on suuri maisemallinen merkitys. Tällaisia paikkoja ovat esimerkiksi suurten liikenneväylien ja vesistöjen ylitykset. Pylväiden muotoilijana kantaverkkoyhtiö Fingridillä ja sen edeltäjällä IVO Voimansiirto Oy:llä (IVS) ovat olleet sisustusarkkitehdit. Fingridin mukaan maisemapylväät ovat noin 5–6 kertaa kalliimpia kuin tavalliset pylväät. Useilla pylväillä on nimi.

Antin askeleet, Helsinki

Antin askeleet ovat professori Antti Nurmesniemen suunnittelemat viisi sinistä voimajohtopylvästä Helenin 110 kV voimajohdossa Ruoholahden ja Meilahden välillä Helsingissä. Pylväät sijaitsevat keskeisellä paikalla merialueella . Ne rakennettiin voimajohdon uusimisen yhteydessä vuonna 2003. Voimajohdossa on myös 4 tavallista pylvästä.

Antinportti, Hämeenlinna

Antinportti on Antti Nurmesniemen suunnittelema maisemapylväs Hämeenlinnassa. Pylväs on pystytetty vuonna 1999 ja se sijaitsee valtateiden 3 ja 10:n risteyksessä Hattelmalassa.

Illuusio, Vaasa

Illuusio on EPV Energia Oy:n (entinen Etelä-Pohjanmaan Voima Oy:n) voimajohtopylväs, joka sijaitsee Vaasassa Palosaaren sillan kupeessa vanhan voimalaitoksen pihassa. Pylvään muotoilijat ovat sisustusarkkitehdit Jorma Valkama ja Ari Jääskö Konehuone Sisustusarkkitehdeista. Pylväs on kierteinen pylväs, joka on verhoiltu eloksoiduilla alumiinilevyillä. Se on valaistu, valaistussuunnittelija on Ilkka Volanen.  Kierteisen muodon lähtökohtana oli, että pylväästä alas tulevat kaapelit eivät saa tulla alas suorina. Johtojen alastulo päätettiin toteuttaa kierteisenä ja se antoi muodon koko pylväälle, kertoo suunnittelija Valkama. Illuusio-pylväs on valaistu LED-valoin. Illuusio-maisemapylväs on pystytetty vuonna 2007. Sen korkeus on 50 metriä ja sen runko on sinkittyä terästä.

Merialueen ylitys, Vaasa

Saman vanhan sähkölaitoksen pihasta lähtee voimajohtolinja Pohjoisen Kaupunginselän yli Vaskiluotoon. Sen vanhat pylväät olivat ristikkorakenteisia,  johdon toinen pylväs oli meripylväs. Kolme Vaasan keskustasta lukien ensimmäistä pylvästä vaihdettiin uusiin maisemapylväisiin siirtotehovajeen ja meripylvään perustuksen huonon kunnon takia. Uudet pylväät ovat teräsrakenteisia vapaasti seisovia kartiopylväitä. Pylväiden orsien muotoilussa on esikuvana ollut lokin siivet. Meripylväälle rakennettiin keinosaari. Pylväiden nosto- ja johdotustyöt tehtiin touko–kesäkuussa 2014, meripylvään perustus oli tehty edellisenä vuonna. Pylväät ovat väriltään siniset.

Kaakkurit, Oulu

2000-luvun alussa Oulun Kaakkuriin valmistuneen kahdeksan pylvään sarjan on suunnitellut Studio Nurmesniemi. Kuuteen lisättiin valaistus, jonka taiteellisesta suunnittelusta ovat vastanneet sisustusarkkitehti Jorma Valkama ja valaistussuunnittelija Ilkka Volanen.

Keltanokat, Turku

Keltanokat ovat Turun Hirvensalossa sijaitsevat Suomen ensimmäiset maisemapylväät, ja ne kuuluvat Turku Energialle. Pylväät on pystytetty turkulaisen Pro Cultura -säätiön ympäristöprojektin osana vuonna 1995. Pylväät sijaitsevat Hirvensalon saaressa merellisessä maisemassa metsän reunassa. Pylväiden kapeuden ansiota myös johtokuja on kapea. Pylväitä on kuusi, ja ne ovat sinkittyä terästä. Niiden korkeus on noin 20 metristä liki 30 metriin. Pylväät on suunnitellut Studio Nurmesniemi.

Nummela, Vihti

Sisustusarkkitehti Jorma Valkaman suunnittelema nimetön Fingridin maisemapylväs valtatie 2:lla Vihdin Nummelan liittymässä on turkoosin eri sävyin maalatuin Composer-levyin päällystetty voimajohtopylväs. Composer-levyt ovat teräskasetteja, jotka muodostuvat kahdesta erillisestä teräslevystä, Kasetit suunniteltiin erityisesti Nummelan pylvästä varten.
Valaistuksen on suunnitellut valaistussuunnittelija Ilkka Volanen, joka on alun perin teatterivalaistusten suunnittelija.

Pirkanpylväs, Lempäälä

Pirkanpylväs on Fingridin Ulvilan ja Kangasalan välisen 400 kV voimajohtolinjan pylväs Lempäälässä valtatie 3:n varrella. Pylvään on suunnitellut sisustusarkkitehti Jorma Valkama. Valaistuksen on suunnitellut valaistussuunnittelija Ilkka Volanen.

Sinikurjet, Espoo

Sinikurjet on kolmen maisemapylvään ryhmä Espoon Karhusuon kaupunginosassa valtatie 1:n ja Kehä III:n risteyksessä. Laajaan ja vilkkaaseen eritasoliittymään vuonna 1995 pystytetyn pylväsryhmän on suunnitellut professori Antti Nurmesniemi, ja sen rakennesuunnittelusta vastasi Matti Ollila. Pylväiden kokonaiskorkeus on 34 metriä. Ne kannattavat Fingridin kantaverkon 400 kV voimajohtoa. Pylväsryhmä valittiin Vuoden 1995 teräsrakenteeksi.

Viikin Keltakoipi, Helsinki

Viikin Keltakoipi on Helen Sähköverkon portaalityyppinen maisemapylväs Viikimäen 110 kV sähköasemalla Lahdenväylän vieressä Helsingin Viikinrannassa. Vanhan avokytkinaseman paikalle rakennettiin uudisrakennus, ja maisemapylväs on aseman ja Lahdenväylän välissä ja näkyy paitsi moottoritielle myös kauas ympäristöön. Kuumasinkittyä terästä oleva pylväs on maalattu kirkkaan keltaiseksi ja lisäksi lakattu, jotta sen kestoikä olisi mahdollisimman pitkä. Pylvään on suunnitellut Risto Virkkunen Arkkitehtitoimisto Virkkunen & Co Oy:stä. Sen toimitti Eltel Networks Oy, joka teki alustavan rakennesuunnittelun ja konepajasuunnittelun. Sähköaseman vastaava rakennesuunnittelija Finnmap Consulting Oy tarkasti rakennesuunnitelman ja teki pylvään lujuuslaskennan. Maisemapylväs valittiin Vuoden teräsrakenteeksi 2014, ja se sai myöhemmin nimekseen Viikin Keltakoipi yleisökilpailun perusteella. Sähköasema vihittiin käyttöön toukokuussa 2015.